Guðni Bergsson , formaður KSÍ , í ræðustól fyrir framan merki sambandsins.mynd / ksí Meðal þeirra verkefna sem auglýsingastofan Brandenburg mun sinna fyrir Knattspyrnusamband Íslands , sem endurskoðar nú vörumerkjamál sín , er að ráðast í breytingar á sjálfu auðkenni sambandsins . Vonir standa til að hægt verði að kynna afrakstur vinnunnar í upphafi nýs árs , í aðdraganda Evrópumóts karla í knattspyrnu næsta sumar . „ Það er orðið langt síðan vörumerkjamál sambandsins voru skoðuð , “ segir Ragnar Gunnarsson , framkvæmdastjóri Brandenburgar , þegar hann er beðinn um að útskýra hvað það þýðir að auglýsingastofan ætli að styðja við „ mótun , uppbyggingu og þróun á vörumerkjum sambandsins , “ eins og það er orðað í tilkynningu sem send var á fjölmiðla fyrir hádegi . Brandenburg var valin úr hópi þriggja auglýsingastofa til að sinna þessari endurskoðun , Ragnar segist þó ekki tilbúinn að fara út í það hvaða hugmyndir auglýsingastofunnar sannfærðu KSÍ um að skipta við sig . Þær verði kynntar síðar . Þó er ljóst að eitt þeirra atriða sem er nú til skoðunar er merki KSÍ , sem sjá má á landsliðsbúningum Íslands , og „ hvernig það er notað og birtist . Þau mál er nú verið að endurskoða og móta stefnu fyrir sambandið , “ eins og Ragnar orðar það . „ Það liggur alveg ljóst fyrir að verið er að endurskoða gamla merkið . “ Lagaákvæði um merki KSÍ var einmitt breytt á ársþingi sambandsins í upphafi árs og orðalag þess um útlit fjarlægt . Það gaf stjórn sambandsins heimild til breyta útliti merkisins , sem samkvæmt fyrri lögum var lýst með eftirfarandi hætti : „ Sýnir fánaveifu og knött fyrir ofan KSÍ skammstöfunina . Merkið er í íslensku fánalitunum , grunnurinn er hvítur , bókstafir bláir , fánaveifa blá , hvít og rauð , og knöttur blár og hvítur . “ Markmiðið yfirstandandi endurskoðunar sé að „ styrkja vörumerki KSÍ “ að sögn Ragnars , ekki síst að auka tekjumöguleika þess - til að mynda í útlöndum . „ Eins og við höfum séð á síðustu stórmótum , þá er það ekki bara Íslendingar sem hafa haft áhuga á landsliðunum heldur líka útlendingar sem hafa verið að kaupa alls konar varning þeim tengdum , “ segir Ragnar . En hvernig ætlar Brandenburg að auka tekjumöguleika KSÍ ? Hvað er undir ? „ Það er heildarútlit alls þess varnings og búninga sem þetta merki mun birtast á . “ Brandenburg muni þó líklega ekki hlutast til um hönnun sjálfs landsliðsbúningsins , það hefur alla jafna verið á könnu fataframleiðandans sem KSÍ semur við hverju sinni . Ragnar telur þessa heildarvörumerkjaendurskoðun KSÍ tímabæra og vísar til útlenskra fordæma . „ Við erum að sjá að erlend félög , jafnt landslið sem félagslið , eru að hugsa þessi mál miklu stærra . Þetta er miklu meira en bara einhver treyja . Það er orðinn mikill iðnaður í kringum þetta , sem KSÍ ætlar sér að fara að nota á markvissari hátt og hvetja undirfélög sín til að gera slíkt hið sama , “ segir Ragnar . Fulltrúar KSÍ og Brandenburgar stilltu sér upp á Laugardalsvelli.brandenburg Og hvað þýðir það ? „ Í rauninni erum við að tala um alla snertifleti þar sem vörumerkið kemur við sögu . Búningar , auglýsingavörur , leikvöllurinn sjálfur og bara heildarásjóna sambandsins og landsliðanna . “ Víða erlendis sé varningur tengdur landssamböndunum orðinn að tískuvöru . „ Maður sá til að mynda í síðustu heimsmeistarakeppni þá þótti landsliðsbúningur Nígeríu heitasta varan í tískubransanum “ segir Ragnar . Alveg þangað til að þeir unnu íslenska landsliðið 2 - 0 í riðlakeppninni . „ Já , þá minnkaði alla vega áhuginn hér , “ segir Ragnar og hlær . Hann býst við því að fyrsti afrakstur vörumerkjavinnu Brandenburgar verði ljós innan nokkurra mánaða , í upphafi næsta árs . „ Það er bara vonandi að við komumst inn á næsta stórmót , “ segir Ragnar og vísar þar til Evrópumótsins næsta sumar . „ EM alls staðar , “ eins og það er stundum kallað , vegna þess að keppt verður víða um Evrópu . Hver veit nema að íslenska landsliðið muni mæta þar til leiks , með nýtt merki KSÍ á brjóstkassanum .